ઉમંગ, ઉલ્લાસ, પ્રકાશ અને રંગોનો સમન્વય ધરાવતો સમગ્ર ગુજરાતમાં ભારે લોકપ્રિય તહેવાર એટલે દિવાળી. દિવાળી અથવા દીપાવલી એ હિંદુ ધર્મનો એક મહત્ત્વપૂર્ણ તહેવાર છે. દીપાવલી એ સંસ્કૃત ભાષાનો શબ્દ છે અને તેનો અર્થ થાય છે દીવાઓની હાર. દીવાને જ્ઞાનનું પ્રતિક માનવામાં આવે છે. દિવાળીને પ્રકાશનો તહેવાર પણ કહેવામાં આવે છે. ગુજરાતમાં આ તહેવારની ઉજવણી ભારે ધામધૂમથી કરવામાં આવે છે. આસો વદ બારશથી કારતક સુદ બીજ સુધી આ પર્વની ધામધૂમથી ઉજવણી થાય છે. વાઘબારશ, ધનતેરસ, કાળી ચૌદશ, દિવાળી, બેસતું વર્ષ અને ભાઈબીજ એ આ તહેવારના મુખ્ય દિવસ છે. આપ સૌને ગુજરાતીલેક્સિકન પરિવાર વતી શુભ દીપાવલી અને નૂતન વર્ષાભિનંદન.